Universis presentes litteras inspecturis: officialis Autissiodor. salutem in Domino. Notum facimus quod coram mandato nostro, videlicet Guillermo Charretier presbytero, curie Autiss. notario jurato nostro, cui quoad hec commisimus vices nostras, propter hoc personaliter constitutus discretus vir dominus Johannes Berry, presbyter, curatus parochialis ecclesie de Luigniaco, Autiss. diecesis, dicens quod cum venerabilis et discretus vir dominus Jacobus Villemer, presbyter, canonicus Autiss. archipresbyter Sancti-Prisci in ecclesia Autiss., suique predecessores consueverunt tenere, percipere et habere ab omnibus curatis, tam secularibus, quam regularibus, curamque et regimen animarum habentibus, sitis in finibus et metis dicti sui archipresbyteratus Sancti-Prisci toties et quoties vacent, tam de consuetudine quam de jure tertiam partem omnium fructuum et emolumentorum quorumcumque et tam causa permutationis quam alias eidem archipresbytero ratione et ad causam dicti sui archipresbyteratus spectantes et pertinentes pro prima annata tantum; dictusque prefatus curatus dicens quod prefatus archipresbyter, suique predecessores consueverunt predictam tertiam partem levare a suis predecessoribus curatis, et quod de his ac de dicto jure bene et sufficienter erat informatus, et quod fructus predicte ecclesie parrochialis pro dicta prima annata modicum valuerunt, et quod modici erant parrochiani, seu habitantes in eadem parrochiali ecclesia manentes, qui fructus predicte ecclesie potuerunt valere quindecim solidos Turon. vel circa. Nihilominus prefatus curatus, tanquam subditus prefati archipresbyteri, composuit cum dicto archipresbytero pro dicta tertia parte dictorum fructuum dicti primi anni, videlicet a diebus quibus omnes curati seu rectores omnium ecclesiarum parrochialium possessiones arripuerunt, computandis pro dicta prima annata ad summam duorum solidorum et sex denariorum Turon., et de qua summa, ex causis predictis, predictus archiprebyter se tenuit pro bene contento et soluto, de quibus sic factis et concordatis fuit per D. archypresbyterum dicti Sancti-Prisci, nomine et ad causam dicti sui archipresbyteratus, et pro aliis suis complicibus, eidem jurato nostro requisitum sibi fieri et tradi unum instrumentum vel plura instrumenta. In quorum testimonium nos, ad relationem dicti jurati nostri qui nobis premissa retulit esse vera, sigillum curie Autissiod. presentibus litteris duximus apponendum. Datum die martis post Misericordia Domini, anno Domini millesimo quadringentesimo quinquagesimo primo. Charretier; ita est.